बैकुण्ठले जोगाएको इज्जत
दक्षिण एसियाली खेलकुदको सोच प्रस्तुत हुनेबित्तिकै सुरुमा त्यसको आयोजना गर्ने पालो पाएको थियो, बंगलादेश । 
हिमेश — दक्षिण एसियाली खेलकुदको सोच प्रस्तुत हुनेबित्तिकै सुरुमा त्यसको आयोजना गर्ने पालो पाएको थियो, बंगलादेश । वर्णानुक्रमका आधारमा बंगलादेशले यो अवसर पाएको थियो । तर उसले एक होइन, दुईपल्ट जिम्मेवारी पाएर पनि आयोजना गर्न सकेन । नेपाल अगाडि आएर सन् १९८४ मा पहिलो दक्षिण एसियाली खेलकुदको आयोजना गर्‍यो । बंगलादेशले यसको दोस्रो संस्करण आयोजनाका लागि भने हतारो गर्‍यो । १९८५ मै दोस्रो संस्करण बंगलादेशले आयोजना गरेको थियो, डिसेम्बर २० देखि २६ सम्म । बंगलादेशी खेलकुदको ‘आइकन’ रहेको बंगबन्धु नेसनल स्टेडियममा उद्घाटन समारोह भएको थियो । स्वतन्त्र देशका रूपमा अस्तित्वमा आएयता बंगलादेशमा भएको यो पहिलो ठूलो खेल महोत्सव थियो । बंगबन्धु स्टेडियमको स्थापना बंगलादेशका पिता मानिएका सेख मुजिबर रहमानको सम्मानमा गरिएको थियो । प्रतियोगिताको उद्घाटन तत्कालीन बंगलादेशी राष्ट्रपति हुसेन मुहम्मद एर्सादले भव्य समारोहबीच गरेका थिए । एथलेटिक्स, बक्सिङ, फुटबल, भारोत्तोलन र पौडीसँगै कपर्दी र कुस्ती गरी सात खेल समावेश थिए । नेपालको प्रदर्शन पहिलो संस्करणजस्तो रहेन । अझ नेपालको प्रदर्शन निराशाजनक नै रह्यो । धन्न, बैकुण्ठ मानन्धरले म्याराथनमा एक स्वर्ण दिलाए ।त्यो पनि प्रतियोगिताको अन्तिम दिन प्राप्त भएको थियो । डर थियो, कतै नेपालले कुनै स्वर्ण नजित्ने त होइन ? बैकुण्ठले त्यस पदकका लागि दुई घण्टा २२.०७ सेकेन्डको समय निकालेका थिए । एथलेटिक्सबाटै प्रतियोगितामा एक रजत र दुई कांस्य पदक पनि प्राप्त भएको थियो । अमिरी यादवले १० हजार मिटर दौडमा रजत र पाँच हजार मिटरमा कांस्य पदक जिते । अघिल्लो संस्करणको स्वर्ण पदक विजेता फुटबल टिम कांस्य पदकमै सीमित रह्यो । त्यति बेला सेमिफाइनलको चलन थिएन र नेपाल आफ्नो समूहमा दोस्रो भएपछि कांस्य पदकका लागि खेल्न बाध्य भएको थियो । त्यस खेलमा नेपालले पाकिस्तानलाई टाइब्रेकरमा हरायो । त्यसअगाडि लिग चरणमा नेपालले भुटानलाई हराएको थियो भने भारतविरुद्धको खेल भने गुमाएको थियो । नेपालका लागि भारोत्तोलनबाट सर्वाधिक पदक आएको थियो, सात रजत, १३ कांस्य । समसुद्दिन सिद्दिकीले तीन रजत हात पारे । यस्तै सुरेन्द्र हमालले दुई रजत । अनि मदन शिवभक्तिको नाममा पनि दुई रजत रह्यो । बक्सिङमा एकै खेलाडी मात्र फाइनल पुग्न सफल रहे र ती थिए, पुष्करध्वज शाही । तर उनी पनि त्यसमा पराजित रहे । बक्सिङबाट छ कांस्य भने आएको थियो र यी पदक जित्ने खेलाडी थिए, अनुप लामा, प्रविन तुलाधर, दलबहादुर रानामगर, मानबहादुर श्रेष्ठ, कुमार केसी र बहादुर थापा । समग्रमा भने भारत पदक तालिकाको शीर्ष स्थानमा रह्यो, ६१ स्वर्णसहित । पाकिस्तानले २१ स्वर्ण जित्यो र दोस्रोमा रह्यो । 